Komisijos reglamentas (EB) Nr. 192/2001
2001 m. sausio 30 d.
iš dalies keičiantis Reglamentą (EB) Nr. 2342/1999, nustatantį išsamias priemokų schemų galvijienos sektoriuje taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo [1], ypač į jo 4 straipsnio 8 dalį, 13 straipsnio 5 dalį ir 50 straipsnio antrąją įtrauką,
kadangi:
(1) Išmokant ekstensyvinimo išmoką, kaip numatyta 1999 m. spalio 28 d. Komisijos reglamento (EB) Nr. 2342/1999, nustatančio išsamias Tarybos reglamento (EB) Nr. 1254/1999 dėl bendro galvijienos rinkos organizavimo taikymo taisykles dėl priemokų schemų [2], 32 straipsnyje su paskutiniais pakeitimais, padarytais Reglamentu (EB) Nr. 2733/2000 [3], ūkio galvijų tankumo koeficientas nustatomas visų pirma remiantis konkrečiais kalendoriniais metais ūkyje esančių suaugusių vyriškosios lyties galvijų, karvių ir telyčių skaičiumi. Susidarius sunkiai padėčiai jautienos ir veršienos rinkoje dėl labai sumažėjusios paklausos visų pirma kilus dalies vartotojų, susirūpinusių užregistruotų galvijų spongiforminės encefalopatijos atvejų skaičiaus didėjimu, nepasitenkinimui, galvijai lieka galvijininkystės ūkiuose ilgiau negu paprastai. Į tokius gyvūnus atsižvelgiama nustatant ūkio galvijų tankumą, ūkininkai dėl to gali prarasti teisę gauti ekstensyvinimo išmoką, taigi susidaro priešinga siekiamam tikslui situacija.
(2) Todėl, siekiant išvengti bausmių augintojams šiomis ypatingomis aplinkybėmis, ūkyje užregistruotų galvijų vienetų (GV) skaičiui konkrečiu laikotarpiu tam tikrą laiką reikėtų taikyti korekcinį vienodo dydžio koeficientą galvijų tankumo koeficientui nustatyti, jeigu ši ypatinga rinkos situacija daro įtaką gyvūnų laikymo ūkyje trukmei, sąmoningai nepažeidžiant ekstensyvinimo principų.
(3) Reglamento (EB) Nr. 2342/1999 42 straipsniu nustatomos taisyklės dėl paskyrimo metų už gyvūnus, kuriems visų pirma yra taikoma specialioji priemoka. Susidarius sunkiai padėčiai jautienos ir veršienos rinkoje dėl labai sumažėjusios paklausos visų pirma kilus dalies vartotojų, susirūpinusių užregistruotų galvijų spongiforminės encefalopatijos atvejų skaičiaus didėjimu, nepasitenkinimui, galvijų skerdimas bei eksportas ir toliau yra labai apriboti arba visai sustabdyti ir augintojai planuotą galvijų skerdimą ar eksportą 2000 m. turėjo atidėti 2001 metams. Esant tokiai ypatingai situacijai, augintojai tose valstybėse narėse, kurios nusprendė mokėti specialiąją priemoką skerdimo arba eksporto metu laikydamosi aukščiau minėto reglamento 8 straipsnio, negaus specialiosios priemokos 2000 m., o tai prieštarauja šia priemone siekiamam tikslui.
(4) Todėl reikėtų numatyti, kad augintojams, kurie turėjo atidėti skerdimą arba eksportą iki 2001 m., tam tikram laikui būtų suteikta galimybė įteikti paraišką gauti specialiąją priemoką už 2000 metus.
(5) Dėl tokios situacijos šis reglamentas turi įsigalioti nedelsiant.
(6) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2342/1999 iš dalies keičiamas taip:
1. 32 straipsnis papildomas tokia 12 dalimi:
"12. Nuo 2000 m. spalio 15 d. iki 2001 m. kovo 15 d. įskaitytinai, siekiant taikyti šį straipsnį, ūkyje registruojamų GV skaičius dauginamas iš koeficiento 0,8.
Ši priemonė taikoma tik tada, jeigu valstybei narei įtikinamai pademonstruojama, kad dėl ypatingos rinkos situacijos gyvūnai ūkyje yra laikomi ilgiau negu paprastai."
2. 42 straipsnis papildomas tokia trečia pastraipa:
"Nepaisant prieš tai esančių pastraipų ir 35 straipsnio 1 dalies, suteikiant specialiąją priemoką pagal vieną iš 8 straipsnyje numatytų variantų, jeigu gyvūnas skerdžiamas laikotarpiu nuo 2001 m. sausio 1 d. iki vasario 28 d. ir jeigu paraiška gauti priemoką už tą gyvūną 2000 kalendoriniais metais pateikiama ne vėliau kaip 2001 m. kovo 15 d., augintojo pageidavimu paskyrimo metai yra 2000 m. ir priemokos suma yra ta, kuri galioja 2000 m. gruodžio 31 dieną."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. sausio 30 d.